钦定古今图书集成/明伦汇编/官常典/第649卷 > 胡友信
## 钦定古今图书集成/明伦汇编/官常典/第649卷 > 胡友信

按《明外史循吏传》：“友信，字成之，德清人。隆庆二年进
士，授顺德知县。自前令俞思诚贪虐后，蠹弊百端。岁
赋率奸人揽输，其取于民，赢常十三，稍以所入啖长
吏，辄置不问。其输于官者，往往没户曹胥橐中。民行
贿，即逋伯千不举，否则毫厘以闻，恒被笞责。故争赂
群胥，谓之月钱。而公赋反不入，致民贫为盗，剽劫公”
行。友信至，严为禁革，赋入悉自主，不假手户曹。与民
约，岁为三限，多寡得自输，输不取赢。民一岁造县门，
不过三日，由是民无妄费，而公赋以盈，颂声大作。时
“海寇”发，官军往讨，民间驿骚。部内乌洲、大洲素为贼
薮，诸恶少又诇察县官为贼耳目，友信悉钩得之，先
捕治诸恶少，而以劲卒捣贼巢，诛其魁，馀党解散。乡
立四应社，一乡有警，三乡鼓而援之，不援者与贼同
科，自是贼不敢发。值岁大凶，民宁饥死，无敢为恶者。
巨寇往来海上，亦戒无犯顺德云。初，友信虑民轻法，
故莅之以严。每获贼，以醋灌其鼻，或投诸渊，久乃出
之。闻者震詟，为之谣曰：“山有虎，邑有胡，无撩其须。”后
令行禁止，更为宽大，或旬日不笞一人。其治县如家，
敝辄修，坠辄举，学校城池，咸为更新。友信素工举子
业，与归有光、杨起元、汤显祖齐名。至是，集诸生日谈
文义，文教亦兴。抚按上其治行，将内召，竟卒于官。士
大夫莫不尽哀，立祠奉祀。